Frps stortingsrepresentanter Sylvi Listhaug og Bård Hoksrud fortsetter sin turné for å hjelpe enkeltmennesker. I morgen går turen til Mexico.

– Vi ble veldig berørt av noe vi så på tv i går. Ingrid Fosså Aguiluz ble dolket i ryggen av Leo under parseremonien. Det er trist for Ingrid, og ikke minst for Erik som liker å ligge med Ingrid, forklarer Bård Hoksrud.

Opptatt av de svakeste

Duoen bryr seg lite om at innspillingen av programmet er over for lenge siden.

– Det har ingenting å si. Vi snakker faktisk om enkeltmennesker som har det vanskelig, sier Listhaug som alltid har vært opptatt av de svakeste i samfunnet.

– Erik var del av det svakeste paret, så hvordan kunne han og Ingrid være en trussel mot noen? De var jo de eneste som ville spille med Leo og Karoline!

Opplagt

Begge politikerne mener at saken er opplagt, og kan bli løst hvis de bare får snakke med Triana foran et stort pressekorps.

– Det kan jo ikke være mye tvil om at Ingrid ble urettferdig behandlet. Leo innrømmet faktisk at han gikk i mot alle sine moralske prinsipper.

Ikke ny strategi

Bård Hoksrud avviser at de siste dagenes opptreden i media er en ny strategi fra partiet.

– Vi har reist rundt og ordnet opp i problemer i mange år. Jeg har selv vært i Riga og gitt penger til noen som ikke har så mye penger. Dette har jeg gjort både med og uten kamera på slep.